Notitiæ plurimorum evidenter liquido patescit, qualiter veniens Hubertus, Matiscensis æcclesie prepositus atque levite, ad Cluniacum cœnobium, quo preesse dinoscitur domnus Emardus, abbas venerabilis, dedit sanctis apostolis Petro videlicet, clavigero æthereo, ac Paulo, egregio doctori, res et mancipia que conjacent in pago Maticensi, in villa que Belna vocatur, cum omnibus pertinentibus, ea scilicet ratione ut, dum ipse adviveret, teneret et possideret sine aliqua dilatione aut alicujus malignitatis impulsu, preter res et mancipia que personaliter per instrumenta cartarum eidem loco libenter contulit; ipso vero decedente, prelibate res et mancipia sancto Petro deveniant, sine aliqua mora vel tarditate. Et ut securius, vita sibi commite, habere valeret, XIIcim denarios loco vestiture, festivitate prolocuti sancti, non negglegenter persolveret. Ne vero in reliquum aliqua inde molestia causa repetitionis fieret, pretaxatus abbas, annuente communiter caterva sibi commissa, hanc notitiam fieri precepit, quam propriis manibus roboravit, et residentium digitis signandam porrexit. Ego Petrus episcopus presens et ibi fui. S. Eimardus, indinnus aba. Vulfardus. S. Froterii monachi. S. Aremberti monachi. Adalrannus monachus. Paulus monachus. Johannes monachus. S. Alberici monachi. Vualdo monachus. Bernardus monachus. Audmarus. Vuido. Rodulfus. Andreas monachus. Ugo. Vuarinus monachus. Rotardus monachus. Rotbertus. Ursus. Wandrevert. S. Arloldus. Pontius. Actum Cluniacum, per manu Clementis levite, mense maio, anno VII regnante Ludowico rege.